KOMISIJOS REGLAMENTAS (EB) Nr. 1150/2009
2009 m. lapkričio 10 d.
kuriuo iš dalies keičiamos Reglamento (EB) Nr. 1564/2005 nuostatos dėl pagal Tarybos direktyvas 89/665/EEB ir 92/13/EEB skelbiamų viešųjų pirkimų skelbimų standartinių formų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 21 d. Tarybos direktyvą 89/665/EEB dėl įstatymų ir kitų teisės aktų, susijusių su peržiūros procedūrų taikymu sudarant viešojo prekių pirkimo ir viešojo darbų pirkimo sutartis, derinimo (1), ypač į jos 3a straipsnį,
atsižvelgdama į 1992 m. vasario 25 d. Tarybos direktyvą 92/13/EEB dėl įstatymų ir kitų teisės aktų, reglamentuojančių Bendrijos taisyklių taikymą viešųjų pirkimų tvarkai vandens, energetikos, transporto ir telekomunikacijų sektoriuose, suderinimo (2), ypač į jos 3a straipsnį,
atsižvelgdama į 2004 m. kovo 31 d. Europos Parlamento ir Tarybos direktyvą 2004/17/EB dėl subjektų, vykdančių veiklą vandens, energetikos, transporto ir pašto paslaugų sektoriuose, vykdomų pirkimų tvarkos derinimo (3), ypač į jos 44 straipsnio 1 dalį,
atsižvelgdama į 2004 m. kovo 31 d. Europos Parlamento ir Tarybos direktyvą 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo (4), ypač į jos 36 straipsnio 1 dalį,
pasikonsultavusi su Viešųjų sutarčių patariamuoju komitetu,
kadangi:
(1)
Pagal direktyvas 89/665/EEB ir 92/13/EEB su pakeitimais, padarytais Europos Parlamento ir Tarybos direktyva 2007/66/EB (5), valstybėms narėms leidžiama sutrumpinti laikotarpį, per kurį galima kreiptis dėl viešosios sutarties paskelbimo negaliojančia tais atvejais, kai perkantysis subjektas arba perkančioji organizacija atitinkamai pagal Direktyvą 2004/17/EB arba Direktyvą 2004/18/EB paskelbė skelbimą apie sutarties sudarymą iš anksto nepaskelbusi skelbimo apie pirkimą, jeigu skelbime apie sutarties sudarymą pagrindžiamas sprendimas sudaryti sutartį iš anksto nepaskelbus skelbimo apie pirkimą Europos Sąjungos oficialiajame leidinyje.
(2)
Standartinės skelbimo apie sutarties sudarymą formos nustatytos 2005 m. rugsėjo 7 d. Komisijos reglamento (EB) Nr. 1564/2005, nustatančio standartines formas, naudojamas skelbiant su viešųjų pirkimų procedūromis susijusius pranešimus, pagal Europos Parlamento ir Tarybos direktyvas 2004/17/EB ir 2004/18/EB (6), III ir VI prieduose. Tam, kad būtų užtikrintas direktyvų 89/665/EEB ir 92/13/EEB su pakeitimais, padarytais Direktyva 2007/66/EB, visiškas veiksmingumas, standartinės šių skelbimų formos turėtų būti pakeistos taip, kad perkantieji subjektai ir perkančiosios organizacijos galėtų įtraukti direktyvų 89/665/EEB ir 92/13/EEB 2f straipsnyje nurodytą pagrindimą į šiuos skelbimus.
(3)
Direktyvose 89/665/EEB ir 92/13/EEB numatyta, kad reikia pateikti pranešimą dėl savanoriško ex ante skaidrumo, kad prieš sudarant sutartį būtų savanoriškai užtikrintas skaidrumas. Reikia nustatyti standartinę tokio pranešimo formą.
(4)
Todėl Reglamentas (EB) Nr. 1564/2005 turėtų būti iš dalies atitinkamai pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1564/2005 iš dalies keičiamas taip:
1)
Pavadinimas pakeičiamas taip:
2)
Po pirmosios nurodomosios dalies įterpiami tokie teisiniai pagrindai:
„atsižvelgdama į 1989 m. gruodžio 21 d. Tarybos direktyvą 89/665/EEB dėl įstatymų ir kitų teisės aktų, susijusių su peržiūros procedūrų taikymu sudarant viešojo prekių pirkimo ir viešojo darbų pirkimo sutartis, derinimo (7), ypač į jos 3a straipsnį,
atsižvelgdama į 1992 m. vasario 25 d. Tarybos direktyvą 92/13/EEB dėl įstatymų ir kitų teisės aktų, reglamentuojančių Bendrijos taisyklių taikymą viešųjų pirkimų tvarkai vandens, energetikos, transporto ir telekomunikacijų sektoriuose (8), suderinimo, ypač į jos 3a straipsnį,
3)
Įterpiamas 2a straipsnis:
„2a straipsnis
Nuo atitinkamų nacionalinių priemonių, kuriomis perkeliama Europos Parlamento ir Tarybos direktyva 2007/66/EB (9), įsigaliojimo datos ir ne vėliau kaip nuo 2009 m. gruodžio 21 d. perkantieji subjektai ir perkančiosios organizacijos, Europos Sąjungos oficialiajame leidinyje skelbdami direktyvų 89/665/EEB ir 92/13/EEB 3a straipsnyje nurodytus pranešimus, naudoja šio reglamento XIV priede pateiktą standartinę formą.
4)
III priedas pakeičiamas šio reglamento I priedo tekstu.
5)
VI priedas pakeičiamas šio reglamento II priedo tekstu.
6)
Šio reglamento III priede pateiktas tekstas pridedamas kaip XIV priedas.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 10 d.